Nykyisin peitepoliisi voi tehdä rajoitetusti lieviä rikkomuksia ja osallistua järjestäytyneen rikollisryhmän toimintaan kuten kuljettaa ihmisiä, esineitä tai aineita.

Poliisi haluaa nykyistä laajemmat toimivaltuudet nettirikollisuuden torjumiseen, kirjoittaa Helsingin Sanomat (siirryt toiseen palveluun). Poliisiylijohtaja Mikko Paateron mukaan nykyiset keinot eivät riitä nettipedofiilirinkien paljastamiseen, vaan lainvalvoja tarvitsee oikeudet soluttautua peitetoiminnan avulla verkkorikollisten piireihin.

Voimassa olevan lain mukaan peitepoliisi ei saa tehdä rikosta tai aloitetta rikoksen tekemiseen. Peitepoliisi voi kuitenkin tehdä rajoitetusti lieviä rikkomuksia ja osallistua järjestäytyneen rikollisryhmän toimintaan kuten kuljettaa ihmisiä, esineitä tai aineita.

Helsingin Sanomien haastatteleman poliisiylijohtaja Paateron mielestä poliisi tarvitsisi vastaavia toimintakeinoja myös nettimaailman peitetoimintaan. Hänestä toimivaltuuksien säätämisestä voisi päättää tulevissa hallitusneuvotteluissa.